标题：觅灯因话
作品概述
此书著于万历壬辰年（1592）。仿《剪灯新话》之作到万历时仍不间断，《觅灯因话》  觅灯因话就是较有名的一部。他在《觅灯因话小引》中，借“客”之口说：“是编可续《新话》矣。”《觅灯因话》二卷，八篇，记有遗闻琐事，与《剪灯新话》、《剪灯馀话》之著重鬼神怪异有所不同。如《桂迁梦感录》记桂迁忘恩负义，夜梦化为犬，醒后悔过事。杨瑀《山居新话》载其事，当为实录。另外，瞿佑、李昌祺等似乎乐于矜才炫怪，而邵景詹则意在劝戒，旨趣自有不同。其篇幅较短，文字朴实无华，顺畅自然，而无堆砌诗词之病，此其一得；但却也因之而更少传奇味道，这与瞿佑等所追踪的唐人传奇相距就更远了，此又是一失。但总的来说，仍属唐宋至清初的承上启下之作，因此能与“两话”并传于世。
作者简介
作者邵景詹，号自好子，始末不详，文前有〈小引〉，题“自好子景詹邵氏识”。每卷卷首署“遥青阁纂录”。据作者的自序，《觅灯因话》乃仿《剪灯新话》而作，题名取灯灭复举之义。《觅灯因话》最早有明徐?《红雨楼书目》著录，传世有清同治刊《剪灯丛话》本。
付作者文前小引
万历壬辰，自好子读书遥青阁，案有《剪灯新话》一编，客过见之，不忍释手，阅至夜分始罢。已抵足矣，客因为道耳闻目睹古今奇秘，累累数千言，非幽冥果报之事，则至道名理之谈；怪而不欺，正而不腐；妍足以感，丑可以思；视他逸史述遇合之奇而无补于正，逞文字之藻而不免于诬，抑亦远矣。自好子深有动于其衷，呼童举火，与客择而录之，凡二卷。客曰：“是编可续《新话》矣。”命之曰《觅灯因话》。盖灯已灭而复举，阅《新话》而因及，皆一时之高兴，志其实也，而何嫌乎不文。观者幸无以不文病之。
自好子景詹邵氏识 [1]
目录
全书两卷共八篇
卷一
桂迁梦感录
姚公子传
孙恭人传
贞烈墓记
翠娥语录
卷二
唐义士传
卧法师入定录
丁丞相传
作品摘录
大德中，有施君名济，吴之长洲人。君家故饶于财，荦荦负气节。年四十而未有子，性独嗜佳山水，暇辄往虎丘、天池、天平诸山游憩焉。夏之日，独掉小舟，登剑池，度真娘墓，遂避暑读书台。新蝉嘒柳，南薰度松。顾瞻之顷，忽闻有愁叹声，徐一再听，而其人若不胜情者。君使觇之，则少同学桂生迁也。邀而问之，初难于言，既曲慰之曰：“足下父母无恙乎?”曰：“先二人谢世久矣。”曰：“然则壶内弗宁乎?”乃始输其诚曰：“仆有田数亩，足供饘粥，不幸惑于人言，谓贩与耕，利且相百，遂折券与李平章家，得金二十锭，贸易京师。天乎不余贷，而重之祸也!舟碎洪流，橐悬磬矣，所存者仅藐焉一身。今日窜归，又为主者所觉，主者势焰薰天，念薄田不足以偿，一妻二子，将不复留，是以悲耳!”言讫而涕潸焉下。君为动容曰：“足下无虑，吾且为尔图偿之。”桂初以为戏。君曰：“吾与足下，交虽不深，然爱妻子之心一也。吾每恨无子，忍见有子弃之乎?且吾家素裕，固未急急于此不急之财；救足下于涂炭，推爱子之念，全足下之妻孥，是所甘心，何敢为戏。”桂乃反悲为喜，长跪且拜曰：“君如是，是仆之天也!异日尺寸有立，图所报称；若终于困穷，则公家岂无犬马乎?”遂别去。翌日，桂果来谒，君辄如额与偿之，不复责券。桂大感谢。无何，君偶以事过桂之居，念而造焉。其子迎门欢甚。桂趋出，礼恭而色沮丧，已而闻内饮泣，君更诘之，对曰：“向承厚德，等于天亲，再生之余，何敢容隐!仆豚儿荆妇，幸赖保全，然薄田敝庐，皆为李氏所有，今旦夕被其驱逐，而出无所之，坐无所食，沟中之瘠，仆将不免。仆命已矣，君恩奈何!”君又怃然曰：“夫拯人之急，而不足全人之生，则亦徒耳!足下无虑，余前村有田十亩，桑枣数十株，盎往居焉。树艺而给，无忧乏也。”桂谢且赧，良久，愿奉幼子为质，以效犬马之劳。君固却之。再翌日，偕桂生至田处，以田及桑枣给之，中一株最高，俗传有神栖焉，桂因结于下。居一年，觉其地甚寒，与他所异，桂疑之。一日，荷锄归，见纯白鼠入室，逐之不见。谋于妻曰：“下岂有物乎?”卜之得古，遂与妻夜发之，果得白金一藏。生喜而遽呼曰：“是可以报施君矣。”妻摇手，急止之曰：“无以呼为也!此施氏地，安知非施氏所瘗?即不然，彼借口于己之地，固以为份内物也，虽尽与之，必不见德，如或不谅，将更疑子之匿其余，是欲报德而且生怨矣。且子终生，止欲作十亩田主人耶?盍于他乡潜置产业，徐以己力为报，顾不美乎?暮夜无知，天启其便，天与不取，反受其殃矣。”桂生闻妻之言，良心顿昧，而巧计潜滋，自是遂置施君于度外焉。乃倩旧识，置膏田脂产于会稽。岁往征租，则讬以朱门之干谒；既还故郡，则诈为蓝缕之形容。如是者十年，而施君殂矣。其子甫三岁。桂谓其妻曰：“此我扬眉吐气时也!”乃以只鸡斗酒往奠施君曰：“先生之恩，所不能报，亦岂敢忘。今先生往矣，顾余何人，久占先生之田庐，岂无面目，靦颜殊甚！宁转而之他，受冻饿以死耳。”施母留之再三，不可，洒泣而去，挈家居于会稽。桂素饶干局，居积致富。施氏素豪宕，家不甚实，加以子幼妻弱，不十余年，而赀产萧然，饔飧或不相继。于是母与子谋曰：“尔父存日，施德于桂生，桂生似长者，今闻其富于会稽，盍与尔归焉，上者可冀厚偿，而次亦不失故值，谅不虚此行也。”乃买舟自吴抵越，母止旅店，其子先往。比至桂生家，则门庭奕然，非复曩时田舍翁气象矣。施子骤喜，以为得所依也。遂投刺，阍者数辈，引入东厢，楹榱严整，扁题曰知稼，盖杨铁崖笔也。候久不出，俄履声自内闻，乃逡巡却立，再整衣冠。而桂生未遽见也，憩中庭，处分童仆，呼诺，语剌剌不可了。又久之，始出，心知为施氏子也，故为不识。施子备道其颠末，且云：“老母在旅次。”桂乃延之西斋，留一饭，吐词简重，矜色尊严。徐问曰：“子今年几何?”对曰：“昔先生垂吊时，不肖方三龄，今别先生十五年矣。”桂颔之，别无他语。饭已，更不问其母及家事。施子计穷，因微露其意。桂即变色曰：“吾知尔之来也。顾吾力亦能办此，尔毋多言，令他人闻之，为吾辱。”施唯唯而退。初，施母以桂必迎己也，倚闾而望。及闻状，不觉大恸曰：“桂生，而忘栖十亩时耶?”其子遽劝之曰：“姑待之，彼何物，戆痴而悖眊若是。盖彼势压村中，习为骄慢，见我贫窭，不欲礼为上宾，而又讳言前负，故落落如是耳。犬马之盟，言犹在耳，而矧今已赫赫乎?岂有负人桂叔子?”母意稍释。过数日，施子以晨往候，日停午，而竟弗达。施不胜惭忿，攘袂直趋，大言曰：“我施生宁求人者?为人求我，而特取宿值耳，胡为其窘辱我?”顷之，其长男自外入。施整衣向前揖曰：“某姑苏施生也。”言未竟，长男曰：“然则故人矣!门下不识耳!昨家君备道足下来意，正在措置，而足下遽发大怒，岂数十年之久，而不能待数日耶?然此亦不难，明旦可无负矣。”言讫竟去。施子方悔己之失言，又怨彼之无礼，涕泣而归。其母复劝之曰：“吾与尔数百里投人，分宜谦下，若得原值二十锭，意望亦完，不必过为悲愤也。”明旦戒行，母复嘱之曰：“慎毋英锐，坐失事机，以劳我心。”于是施子鞠躬屏气，再候于桂之门下。久之，曰：“宿酒未醒也。”乃求见其长男，且曰：“得见长公，足矣，无烦主翁也。”又久之，则曰：“已往东庄催租矣。”问其次男，则曰：“已于西堂陪馆宾矣。”施子怒气填胸，羞颜满面，然无可奈何。顷之，桂生乘驺而出，则就谒于马首，甚恭。桂谩不为礼，曰：“尔施生耶?”顾一仆，以金二锭偿之。施子视偿，仅什一也，大骇，方欲一言白，而桂飘然已去，且使人来数曰：“尔昨何浅暴如是?本欲从容、从厚，今不能能矣。然犹念尔年幼远来，故纤毫不缺，可速归。”施子大失望，而不敢见于辞色。求赂阍者，通问于其妻。妻又令人数曰：“曩先公以为德，而子今以为负也。幸吾主翁长者，偿之如数，夫复何言?无已，可归取券来，虽百锭不负也。”施无以对，归以语母。母郁抑不堪，遂抱疾还家，竟不起。而日所取偿于桂生者，曾不足为道途丧葬之费。吁!亦悲矣夫!已而，桂生家益裕，产益夥。当元年，赋役繁增，桂甚苦之，每颦蹙曰：“某非国家之民，乃一老奴仆耳!”里有刘生者，善滑稽，奔走要津有年矣。侦知桂意，说之曰：“方今赋税不均，贵者千百顷而无科，贱者倍蓰输而无算，以公之资，宁不能少入作显客，而碌碌甘税户耶?”桂长叹不答。刘笑曰：“公岂以废举子业久乎?公不见吴之张万户、李都赤，不识一丁，而食禄千石。是何人也?此皆仆为之斡旋。仆自恨无力耳，使有如公十分之一，今不知衣紫乎、衣朱乎。”桂闻其言，心动耳热，因抚臂问曰：“费当几何?”曰：“二千足矣，多则近三千耳。”桂甚喜，且曰：“卜吉即与君行。刘辞曰：“恐有为公惜者，必以仆言为诞。然以仆计，公赋岁不下千余，今所费仅三年赋役之耗耳，夫捐耗赀而跻崇秩，不愈于岁作输户而犹辄折腰墨绶耶?今为计，吾见来年之春，吏不敢昼入公之堂矣。语曰：‘成大功者不谋于众，图大事者不惜小费。’必欲仆行，惟公裁之。”桂益惑。明日遂行。刘又辞以未有室家，桂乃以赀安其孥，挈金三千，与俱至都下，罄以金付之，不问出入。未逾月，金尽，则谬来贺曰：“旦夕贵矣!第非五千不可。”桂稍有难色，辄去不顾曰，“徒费前物，毋咎我也!”桂不得已，称贷得金二千，而留其半，以半与之。又月余，或告桂生曰：“刘某已除亲军指挥使矣。”桂未信。少顷，从者奔入曰：“适见刘生，骤贵甚，呵拥塞道途。”桂且信且疑，倚门望焉。忽有四卒前曰：“大人致请。”桂曰：“大人何为者?”曰：“新亲军刘公也。”桂愕然，始信刘之卖己矣，大怒欲入，而卒掖之行。及至，桂犹意其以乡曲见，而刘端坐如故，久始言曰：“曩赀便宜假我，决不尔负。但吾新莅署，需钱甚急，尔前所留，幸并贷我，不数月，当悉偿也。”即令卒押取之。卒去，而索贷者填门矣，乃令从者归取偿之。桂羞还故乡，止居京邸，以厚价得利匕首，将俟刘入朝，刺杀之。然急于报仇，夜不能少寐，月光黯淡，而误以为东方明矣；急奔出，则路杳无行人，禁漏方三催耳。乃倚身阛阓，少息焉。须臾，梦匍匐入高堂，一老翁据案坐，乃施君也。桂见之，大赧，不得已，摇尾前曰：“曩令嗣来，非敢忘德，恐其不克负荷，欲得当以报之耳。”君大叱曰：“是欲死耶!胡自吠其主也?”桂见诉不听，见其子自内出，乃衔衣笑曰：“向辱惠顾，不能辄厚遗，幸无罪!”其子以足蹴之曰：“是欲速死耶!胡自啮其主也?”桂不敢仰视，行至厨，见施母方分羹，乃蹲足叩首，乞哀曰：“向令嗣不能少待，以致薄母，罪不敢辞。今我馁甚，能以余羹食我乎?”母命大杖扑之。逃至后庭，则其妻与二子、少女咸在焉，谛视之，皆成犬形，反自顾，亦无少异。乃大骇曰：“我辈何至此哉?”妻怒曰：“尔贵他人而辱妻子，独不思负施君乎?施在堂，乞怜万状，而不见听，比尔曩时侮慢其子，能相当否?”桂詈曰：“桑下得金，尔以为暮夜无知，致我如此，顾咎我耶?”妻复詈曰：“其子来时，谁为尔言而弗报也?”二子前解之曰：“此往事，言之何益，徒增伤痛耳!但自今以后，再世为人，其勉为无兽行哉!”相与欷歔久之。桂馁甚，索食之急，顾有小儿遗溷池上，桂心知其秽恶，而见妻子攒聚欲食，亦不觉垂涎焉，见所遗堕落池中，深惜之。已而厨人奉主翁之命，烹其长男，惊惧而苏，汗液浃背，乃一梦也。则曙色渐开而朝罢矣。桂幡然曰：“噫!有是战!天道好还，丝粟不爽，人之不可辄负，彰彰矣!夫负人之与负于人，一也。今日之梦，是天以象告，非其实也，犹可得而悔悟。安知刘生不实受于此乎?则于刘何尤!”乃弃匕首河中而返。急至吴，访施君之子，时年二十七矣。更厚葬其父母，载之至越，以女妻焉。居无何，刘果以赃败，抄录拷讯，备尝窘辱。桂适以事赴京，偕子婿谒刑曹，会见刘，颈荷铁徽，手交木叶，颜色枯槁，步履艰难；妻子自后来，与之诀别，或怨或啼，而旁观者益怒。忽见桂生，悲惭伏地曰：“向负大人，故有今日。”其冀食乞哀之情，怨悔颠连之状，宛若曩时梦中故态。桂不觉心动，以钱数十贯赠焉。刘跽而受之曰：“今生已矣，俟来世为犬马以报德也。”桂因大感叹，与子婿归，三分其财产，遂为会稽名家。江左之人，迄今犹有能道其详者。